1. Heinäveden yläkoulun järjestysäännöt
2. Järjestyssääntöjen tarkoitus ja soveltaminen

* Järjestyssääntöjen tarkoitus on edistää koulun sisäistä järjestystä, opiskelun esteetöntä sujumista sekä kouluyhteisön turvallisuutta ja viihtyisyyttä (POL 29 § 4 mom.). Järjestyssäännöt ohjaavat jokaista kouluyhteisön jäsentä vastuuseen päivittäisestä työskentelystä ja kasvattavat oppilasta tulevaa elämää varten.
* Järjestysäännöt ovat voimassa kouluaikana (lukujärjestyksen mukainen päivä) ja oppilaan osallistuessa koulun toimintaan kouluajan ulkopuolella. Järjestyssääntöjä on noudatettava myös luokkaretkillä, leirikoulussa ja työssäoppimisessa.
* Näitä järjestyssääntöjä sovelletaan koulualueeseen. Koulualueella tarkoitetaan niitä kiinteistöjä ja piha-alueita, jotka ovat koulun opetustiloina. Koulualueeseen kuuluu myös urheilukenttä.

1. Oppilaan oikeudet

* Oppilaalla on oikeus maksuttomaan perusopetukseen, oikeus yhdenvertaiseen ja tasa-arvoiseen kohteluun, oikeus henkilökohtaiseen vapauteen sekä oikeus yksityiselämän suojaan (PL 731/1999).
* Oppilaalla on oikeus saada opetusta kaikkina koulun työpäivinä, oikeus turvalliseen opiskeluympäristöön sekä muihin lainsäädännössä määriteltyihin etuihin ja palveluksiin (POL).
* Oppilaat ovat tasavertaisia riippumatta sukupuolesta, kotikielestä, kulttuurista ja uskonnollisesta vakaumuksesta (POL).
* Lisäinfoa oppilaan oikeuksista on Opetushallituksen sivuilla <http://www.oph.fi/saadokset_ja_ohjeet/koululainsaadannon_soveltamiskaytanto/101/0/oppilaan_oikeudet_perusopetuksessa>.

1. Oppilaan velvollisuudet

* Oppilaalla on velvollisuus osallistua säännöllisesti opetukseen kunnes oppivelvollisuus on suoritettu (POL 25§ ja 26§).
* Jos oppilas ei tule kouluun, on huoltaja heti ensimmäisenä poissaolopäivänä velvollinen ilmoittamaan syyn luokanvalvojalle. Yhden tai enintään kolmen päivän luvan myöntää luokanvalvoja. Pitempiaikaiseen poissaoloon luvan myöntää rehtori. Poissaoloihin lupa anotaan kirjallisena. Anomuskaavake on tulostettavissa Wilmasta. Huoltaja huolehtii oppilaan koulutyön edistymisestä loman aikana (kunnan hallintosääntö).
* Oppilaalla on velvollisuus suorittaa tehtävänsä tunnollisesti ja käyttäytyä asiallisesti.

1. Opiskelun esteetön sujuminen

* Oppitunnit alkavat ja päättyvät täsmällisesti työjärjestyksessä ilmoitettuna ajankohtana.
* Oppitunneilla toimitaan opettajan ohjeiden mukaan.
* Puhelimen tai muiden elektronisten laitteiden käyttö oppitunnin aikana on kielletty ilman erillistä lupaa.
* Oppitunnille ei tuoda omia ruokia tai juomia.
* Päähineet ja ulkovaatteet jätetään luokan ulkopuolelle niille varatuille paikoille.
* Oppitunnilla keskitytään työskentelyyn ja annetaan toisille mahdollisuus rauhalliseen opiskeluun.
* Oppituntien ulkopuolisessa toiminnassa noudatetaan erikseen sovittuja työaikoja. Välituntien aikana on poistuttava luokkatiloista.
* Koulun omaisuutta tulee käsitellä huolellisesti. Omaisuuden vahingoittumisesta tai katoamisesta aiheutuva korvausvelvollisuus määräytyy vahingonkorvauslain (412/1974) mukaan. Vahingosta ilmoitetaan oppilaan huoltajalle (2013/1267). Vioittuneista tai rikkoutuneista välineistä on ilmoitettava välittömästi koulun henkilökunnalle.

1. Turvallisuus ja viihtyvyys

Oppilaana minä lupaan toimia seuraavasti:

* Käyttäydyn ystävällisesti enkä loukkaa toisia sanoilla tai teoilla. Edistän omalla toiminnallani muiden turvallisuutta ja viihtyvyyttä koulussa.
* Pidän yhdessä muiden kanssa kouluympäristön viihtyisänä, en roskaa tai töhri paikkoja.
* Omat tavarani ja välineeni ovat omalla vastuullani.
* En tuo energiajuomia koulualueelle mukaan lukien liikuntapaikat ja retket.
* En valokuvaa tai videoi kouluaikana ketään ilman lupaa. En myöskään julkaise valokuvia/videoita internetissä, sosiaalisessa mediassa tai muussa julkisessa paikassa ilman lupaa.
* Puutun mahdollisuuksien mukaan kiusaamistapauksiin ja ilmoitan niistä välittömästi koulun henkilökunnalle.
* Ruokailuun menen ainoastaan omalla vuorollani. Ruokalassa noudatan hyviä tapoja. Jätän omat ruoat ja juomat, päähineen ja ulkovaatteet ruokalan ulkopuolelle. Ruokailen rauhallisesti ilman kännykkää.
* Menen ulkovälitunnilla ulos ripeästi ilman eri kehotusta.
* Vietän ulkovälitunnit koulun piha-alueella. Turvallisuuden ja koulun vastuukysymysten takia koulualueelta poistuminen on koulutyön aikana kielletty.
* En oleskele vessassa tai vessaan johtavalla rappukäytävällä porukalla tai tarpeettomasti.
* En heittele lumipalloja tai kiviä piha-alueella.
* Pakkasraja on -15 oC astetta. Pakkasrajan ylittyessä voin viettää välitunnin koulun sisäaulassa.

1. Päihteet ja vaaralliset esineet

* Oppilaiden tupakointi ja tupakkatuotteiden (myös sähkötupakka) käyttö on kielletty tupakkalain 1.3.1995 mukaan. Päihteiden ja huumeiden hallussapito, käyttäminen, myynti ja niiden vaikutuksen alaisena esiintyminen koulussa ja sen järjestämissä tilaisuuksissa on kielletty (huumausainelaki 373/2008). Mikäli näin kuitenkin tapahtuu, koulun edustaja on velvollinen tekemään asiasta lastensuojeluilmoituksen.
* Laissa kiellettyjen, vaarallisten tai omaisuuden vahingoittamiseen tarkoitettujen esineiden tai aineiden tuominen kouluun on kielletty (POL 29§).

1. Seuraukset sääntöjen rikkomisesta

* Kasvatuskeskustelu (POL 35a§/ 2013/1267). Kasvatuskeskustelun määrää opettaja tai rehtori.
* Jälki-istunto (POL §36).
* Kotitehtävien laiminlyönnistä opettaja voi jättää oppilaan enintään yhdeksi tunniksi koulun jälkeen tekemään tehtäviä (POL §36)
* Kirjallinen varoitus (POL §36), jonka antaa rehtori.
* Opettaja voi määrätä oppilaan poistumaan jäljellä olevan oppitunnin ajaksi valvottuun tilaan, jos oppilas häiritsee opetusta tai uhkaa muiden/omaa turvallisuutta (POL §36).
* Häiritsevän tai turvallisuutta vaarantavan oppilaan poistamiseen luokasta opettajalla ja rehtorilla on oikeus käyttää välttämättömiä voimakeinoja (POL §36 b).
* Oppilaan osallistuminen opetukseen voidaan evätä enintään jäljellä olevan työpäivän ajaksi hänen väkivaltaisen tai uhkaavan käyttäytymisensä vuoksi tai jos opetus hänen häiritsevän käyttäytymisensä vuoksi kohtuuttomasti vaikeutuu (POL §36).
* Koulun opettaja tai rehtori voi kasvatuksellisista syistä määrätä oppilaan puhdistamaan tai uudelleen järjestämään oppilaan tahallaan tai huolimattomuuttaan likaaman tai epäjärjestykseen saattaman koulun omaisuuden tai tilan (POL §35).
* Rehtorilla tai opettajalla on oikeus ottaa haltuunsa opetusta tai oppimista häiritsevä esine tai aine (POL §36d) ja oikeus tarkastaa oppilaan mukana olevat tavarat ja säilytystilat sekä vaatteet päällisin puolin (kaksi henkilöä paikalla) (POL §36e)
* Rikkeen ollessa vakava oppilas voidaan erottaa määräajaksi, enintään kolmeksi kuukaudeksi (POL §36 a) kunnan hallintosäännön mukaisesti.
* Oppilaan kuulemisesta kasvatuskeskusteluun ja kurinpitoon liittyvissä asioissa sekä huoltajan oikeudesta tiedonsaantiin on säädetty perusopetuslaissa (§36a-h).
* Koulun rehtori voi tarvittaessa virkavelvollisuutensa perusteella antaa järjestyssääntöihin tarkennuksia tai lisäohjeita, joita tulee noudattaa kuten järjestyssääntöjä.
* Kiusaamistilanteiden ehkäisemiseksi ja selvittämiseksi Heinäveden yläkoulussa on käytössä kiusaamisen vastainen (KiVa) suunnitelma. Suunnitelma tarkistetaan vuosittain.

1. Järjestysääntöjen noudattaminen ja valvonta

* Jokaisen velvollisuus on huolehtia omalta osaltaan järjestysääntöjen noudattamisesta
* Henkilökunta seuraa oman tehtävänsä ohella järjestysääntöjen noudattamista
* Välituntivalvontaa suoritetaan erillisen valvontalistan mukaan
* Koulussa toimii KiVa-tiimi
* Koulun alueella on tallentavaa videovalvontaa

1. Järjestyssääntöjen seuranta ja tarkistaminen

* Yläkouluun tullessaan oppilaat yhdessä huoltajien kanssa lukevat koulun järjestyssäännöt ja sitoutuvat noudattamaan niitä allekirjoituksellaan.
* Järjestysääntöjen pääkohdat käydään läpi jokaisen lukuvuoden alussa luokanvalvojan tunneilla.
* Järjestysäännöt ovat voimassa toistaiseksi. Järjestysäännöt tarkistetaan vuosittain yhdessä oppilaskunnan edustajien kanssa.

Nämä säännöt on hyväksytty

* Yläkoulun kehittämisryhmä 10.5.2016
* Oppilaskunnan hallitus 30.5.2016
* Opettajainkokous \_\_.\_\_ 2016
* Sivistyslautakunta \_\_.\_\_ 2016